钦定古今图书集成/理学汇编/经籍典/第077卷 > 易璇玑下 > 《通证篇》第五
## 钦定古今图书集成/理学汇编/经籍典/第077卷 > 易璇玑下 > 《通证篇》第五

辞无通则不足以该万化之功，象无证则不足以立
一物之性。是故不同之同所以为通；一定之定乃以
为证。干之卦既取象于龙矣，而《说卦》则又以震为龙。
坤之卦既取象于马矣，而《说卦》则又以干为马。豕者
《坎》之属也，“羸豕蹢躅”乃见于《姤》之初六，是巽亦可以
为豕矣。“羊”者兑之属也，“羝羊触藩”乃见于《大壮》之上
六，是震亦可以为羊矣。以至坎之为水一也，及居雷
天之上，则水为云，岂非在天成象故乎？《巽》之为风一
也，及居地水之下，则风又为木，岂非在地成形故乎？
此以不同为通者也。至于高者为首，下者为趾，《晋》《姤》
之上，皆谓之角；《遁》《既济》《未济》之初，皆谓之尾，言辅、言
耳，皆在上爻；曰“腓”、曰“随”，皆居下体；言“雉”必有离，言“狐”
必有坎，言“金”必刚，言“血”必阴，言“冥”必上，言“黄”必中，“利
涉大川”必有干、巽之德，“利见大人”必有九五之君。少
者三四，多者八九，若合符契，然则是一定为证者也。
然则观《易》之道，既欲其通，又欲其定，通以尽其变，定
以立其常，变而不穷者，天之道也；常而不乱者，地之
德也。知常知变，然后可以见《象》辞之则也。